पूरणपोलिका
पूरणपोलिका साहित्यम् परिमाणम् १ चणकदलम्- कंस-मितम् २ शर्करा (अथवा गुड:)- पादोन-कंसमिता ३ कणिक: (गोधूमपिष्टम्)- सार्ध-कंसमित: ४ तैलम्- पोलिकाभर्जनाय यावदावश्यकम् ५ जातीफलचूर्णम् एलाचूर्णं च- सौरभ्यार्थं यावदावश्यकम्। ६ लवणम्- रोचनामात्रम् उपकरणानि पोलिकापट्ट: वेल्लनी च भ्राष्ट्रम् पूरणयन्त्रम्। स्वेदनयन्त्रम् (कूकर) कृति: १ चणकदलं शोधनीयं, क्षालनीयं, मृदु स्वेदनीयं च। २ स्विन्नं दलं सुमर्दनीयम् ३ तत्र गुड: अथवा शर्करा मेलनीया।एतत् मिश्रणं पुन: मन्दाग्नौ घनीभवनं यावत् स्वेदनीयम्। एतत् पूरणम्। ४ पूरणं यदा शीतं भवति, तदा तत्र जातीफलचूर्णम् एलाचूर्णं च मेलनीयम्।पूरणयन्त्रेण (अथवा मिश्रकयन्त्रेण) मर्दयित्वा श्लक्ष्णं करणीयम्। ५ गोधूमपिष्टे ईषत् लवणं मेलनीयम्।जलेन तस्य मर्दनं करणीयम्। ६ मर्दितकणिकस्य शिथिला: पिण्डा: करणीया:। ७ प्रत्येकं पिण्डे गर्तं कृत्वा तत्र पूरणं निधाय पिण्ड: निमेलनीय:। ८ अस्य पिण्डस्य मृदुना हस्तेन पोलिका करणीया। ९ पोलिकापट्टं तिर्यक् कृत्वा पोलिका करतले स्वीकरणीया, भ्राष्ट्रे शनै: संस्थापनीया च। १० किञ्चित् तैलं सिक्त्वा मन्दे अग्नौ भर्जनीया। सा एषा पूरणपोलिका। दुग्धेन वा घृतेन वा सह स्वादुतरा भवति।